## Pravilnik o stolnim vodama

### NN 92/2009 (29.7.2009.), Pravilnik o stolnim vodama

MINISTARSTVO POLJOPRIVREDE, RIBARSTVA I RURALNOG RAZVOJA

2322

Na temelju članka 15. stavka 1. podstavka 1., Zakona o hrani (»Narodne novine«, br. 46/07, 155/08), ministar poljoprivrede, ribarstva i ruralnog razvoja donosi

PRAVILNIK

O STOLNIM VODAMA

I. OPĆE ODREDBE

Predmet Pravilnika

Članak 1.

Ovim se Pravilnikom propisuju zahtjevi kakvoće stolne vode pri proizvodnji i stavljanju na tržište, a odnose se na:

– fizikalna, kemijska, fizikalno-kemijska i senzorska svojstva te sastav

– dozvoljene tehnološke postupke obrade

– analitičke metode kontrole kakvoće

– dodatne zahtjeve označavanja

– mikrobiološke kriterije.

Članak 2.

Odredbe ovoga Pravilnika, osim članka 9., ne primjenjuju se na proizvode koji su zakonito proizvedeni i/ili stavljeni na tržište u državi članici Europske unije ili zakonito proizvedeni u državi EFTA-e koja je ugovorna strana Sporazuma o Europskom gospodarskom prostoru.

Članak 3.

Na tržište Republike Hrvatske pod nazivom »stolna voda« može se stavljati samo voda koja je upisana u Evidenciju stolnih voda koju vodi Ministarstvo poljoprivrede, ribarstva i ruralnog razvoja (u daljnjem tekstu: Ministarstvo).

Članak 4.

Na označavanje stolne vode primjenjuju se odredbe Pravilnika o označavanju, reklamiranju i prezentiranju hrane (»Narodne novine«, br. 41/08) te odredbe ovoga Pravilnika koje se odnose na označavanje.

II. POSEBNE ODREDBE

Definicija stolne vode

Članak 5.

(1) Stolna voda je voda koja se proizvodi od vode za piće i/ili prirodne mineralne i/ili prirodne izvorske vode uz moguće dodavanje jedne ili više dopuštenih tvari iz članka 6. stavka 3. ovoga Pravilnika.

(2) Stolna voda mora udovoljavati:

– mikrobiološkim pokazateljima propisanim u Tablici 1. Dodatka 1. ovoga Pravilnika

– kemijskim i fizikalno-kemijskim pokazateljima propisanim u Tablici 2. Dodatka 1. ovoga Pravilnika

– pokazateljima radioaktivnosti iz Tablice 3. Dodatka 1. ovoga Pravilnika

– uvjetima korištenja i stavljanja na tržište stolne vode propisanim člankom 8. ovoga Pravilnika.

(3) Mikrobiološki, kemijski i fizikalno-kemijski pokazatelji određuju se sukladno Tablici 1. Dodatka 2. ovoga Pravilnika.

Tehnološki postupci obrade stolne vode

Članak 6.

(1) U tehnološkom procesu obrade stolne vode mogu se koristiti sljedeći postupci obrade:

– odvajanje njezinih nestabilnih elemenata, kao što su spojevi željeza, mangana, arsena i sumpora, postupcima filtracije ili dekantiranja, uz mogućnost prethodne oksigenacije ili obrade sa zrakom obogaćenim ozonom

– odvajanje drugih nepoželjnih sastojaka od onih navedenih u podstavku 1. ovoga stavka.

(2) Osim tehnoloških postupaka obrade iz stavka 1. ovoga članka, u proizvodnji stolnih voda dozvoljeni su i drugi postupci obrade u svrhu osiguranja kakvoće stolne vode.

(3) U proizvodnji stolnih voda dozvoljeno je dodavanje sljedećih tvari: natrijeva klorida (NaCl), kalcijeva klorida (CaCl2), natrijeva karbonata (Na2CO3), natrijeva hidrogenkarbonata (NaHCO3), magnezijeva karbonata (MgCO3), natrijeva sulfata (Na2SO4), magnezijeva sulfata (MgSO4), natrijeva fluorida (NaF) i ugljikovog dioksida (CO2).

(4) Sve dodane tvari iz stavka 3. ovoga članka moraju udovoljavati odredbama posebnog propisa o prehrambenim aditivima.

(5) U slučaju da proizvođač primjenjuje tehnološki postupak obrade stolne vode koji nije propisan ovim Pravilnikom, tada o primjeni takvog postupka mora obavijestiti Ministarstvo.

(6) U svrhu provedbe kontrole od strane nadležnog tijela proizvođač mora unaprijed obavijestiti nadležno tijelo o primjeni tehnoloških postupaka iz stavka 1., 2. i 5. ovoga članka.

Postupak obrade vode zrakom obogaćenim ozonom

Članak 7.

U slučaju primjene postupka obrade stolne vode sa zrakom obogaćenim ozonom, obrada ne smije dovesti do stvaranja ostataka koncentracija većih od maksimalnih dopuštenih koncentracija propisanih u Tablici 1. Dodatka 3. ovoga Pravilnika ili do stvaranja ostataka koji mogu biti opasni po zdravlje ljudi.

Uvjeti korištenja stolne vode

Članak 8.

(1) Da bi se izbjeglabilo kakva mogućnost onečišćenja stolne vode, oprema za proizvodnju treba udovoljavati sljedećem:

– cijevi i spremnici moraju biti izrađeni od materijala prikladnog za vodu sukladno posebnim propisima na način da onemogućavaju bilo kakvu kemijsku, fizikalno-kemijsku ili mikrobiološku promjenu stolne vode;

– uvjeti korištenja vode, postrojenja za pranje i punjenje u ambalažu moraju udovoljavati higijenskim uvjetima, kao i ambalaža koja mora biti obrađena ili izrađena na način da se izbjegnu negativni učinci na mikrobiološka i kemijska svojstva stolne vode;

(2) Zabranjen je transport stolne vode u ambalaži koja nije odobrena za distribuciju krajnjem potrošaču.

Evidencija stolnih voda

Članak 9.

(1) Ministarstvo vodi Evidenciju stolnih voda koje se stavljaju na tržište Republike Hrvatske.

(2) Subjekt u poslovanju s hranom obvezan je prije stavljanja stolne vode na tržište Ministarstvu dostaviti sljedeće podatke:

– naziv proizvoda, naziv i adresu subjekta u poslovanju s hranom koji stavlja stolnu vodu na tržište Republike Hrvatske,

– podatke o postupku obrade, vrsti i količini dodanih tvari iz članka 6. ovoga Pravilnika.

(3) Podaci iz stavka 2. ovoga članka upisuju se u Evidenciju stolnih voda iz stavka 1. ovoga članka.

Označavanje stolne vode

Članak 10.

(1) Naziv pod kojim se stolna voda stavlja na tržište je »stolna voda« ili u slučaju dodavanja ugljikovog dioksida »stolna voda s ugljikovim dioksidom«, »gazirana stolna voda« ili »soda voda«.

(2) Na ambalaži stolne vode koja se stavlja na tržište mora biti naveden popis dodanih tvari iz članka 6. ovoga Pravilnika.

(3) Stolna voda koja sadrži dodanu tvar iz stavka 2. ovoga članka mora biti označena navodom »sadrži…mg/l dodanog…« ili ako je u stolnu vodu dodano više različitih tvari tada se ista označuje navodom »sadrži sljedeće dodane tvari (mg/l):…,…,…«.

(4) Zabranjeno je na ambalaži, pri označavanju ili bilo kojoj vrsti reklamiranja i prezentiranja, korištenje riječi, naziva proizvoda, zaštitnih žigova, naziva marki proizvoda, slikovnih prikaza ili drugih oznaka, koji upućuju na prirodnu mineralnu ili prirodnu izvorsku vodu, primjerice riječi »kiselica«, »mineralna voda«, »mineral«, »izvorska voda«, »izvor«, »vrelo«, »prirodna« ili bilo koje izvedenice tih riječi.

(5) Stolna voda koja je bila podvrgnuta obradi sa zrakom obogaćenim ozonom mora biti označena navodom »voda podvrgnuta odobrenom postupku obrade zrakom obogaćenim ozonom«.

(6) Kod naziva proizvoda naziv kemijskog spoja »ugljikov dioksid« može biti zamijenjen kemijskom formulom »CO2«.

Ambalaža za stolnu vodu

Članak 11.

(1) Stolna voda stavlja se na tržište samo kao zapakirani proizvod.

(2) Ambalaža koja se koristi za pakiranje stolne vode mora biti zatvorena na način da se izbjegne bilo kakva promjena kakvoće ili onečišćenje vode.

III. UTVRĐIVANJE SUKLADNOSTI

Članak 12.

(1) Utvrđivanje sukladnosti stolne vode sa zahtjevima kakvoće propisanim ovim Pravilnikom u svrhu službene kontrole provodi se na tržištu i na mjestu proizvodnje te se za to koriste metode propisane posebnim propisom kao i međunarodno priznate i validirane metode.

(2) Ispitivanja iz stavka 1. ovoga članka provode ovlašteni laboratoriji.

IV. PRIJELAZNE I ZAVRŠNE ODREDBE

Članak 13.

Dodaci 1. 2. i 3. tiskani su uz ovaj Pravilnik i njegov su sastavni dio.

Članak 14.

(1) Danom stupanja na snagu ovoga Pravilnika prestaje važiti Pravilnik o stolnim vodama (»Narodne novine« br. 120/08).

(2) Proizvodi označeni prema propisu iz stavka 1. ovoga članka mogu se stavljati na tržište do 31. prosinca 2009. godine i nalaziti se na tržištu do isteka roka trajanja.

Članak 15.

Ovaj Pravilnik stupa na snagu osmog dana od dana objave u »Narodnim novinama«.

Klasa: NP 310-27/09-01/16

Urbroj: 525-13-2-0494/09-19

Zagreb, 21. srpnja 2009.

Ministar
Petar Čobanković, v. r.

DODATAK 1.

MIKROBIOLOŠKI, KEMIJSKI, FIZIKALNO--KEMIJSKI I RADIOLOŠKI POKAZATELJI ZDRAVSTVENE ISPRAVNOSTI I KAKVOĆE STOLNE VODE

Tablica 1. MIKROBIOLOŠKI POKAZATELJI

|  |  |  |
| --- | --- | --- |
| Pokazatelj | Jedinice voda u ambalaži | Maksimalna dopuštena koncentracija (MDK) |
| Escherichia coli | broj/250 ml | 0 |
| Enterokoki | broj/250 ml | 0 |
| Broj kolonija 22oC | broj/1 ml | 100 |
| Broj kolonija 37oC | broj/1 ml | 20 |
| Pseudomonas aeruginosa | broj/250 ml | 0 |

Tablica 2. KEMIJSKI I FIZIKALNO-KEMIJSKI POKAZATELJI STOLNE VODE U AMBALAŽI I NJIHOVE MAKSIMALNE DOPUŠTENE KONCENTRACIJE

|  |  |  |  |
| --- | --- | --- | --- |
| Sastojci | Jedinica mjerenja | MDK | Napomena |
| Akrilamid | µg/l | 0,10 | 1 |
| Aluminij | mg/l | 0,2 |  |
| Amonijak | mg/l | 0,50 |  |
| Antimon | mg/l | 0,005 |  |
| Arsen | mg/l | 0,01 (ukupno) |  |
| Bakar | mg/l | 2 |  |
| Benzen | µg/l | 1,0 |  |
| Benzo(a)piren | µg/l | 0,01 |  |
| Boja |  | prihvatljivo za potrošača i bez atipičnih promjena |  |
| Bor | mg/l | 1 |  |
| Bromat | µg/l | 10,0 |  |
| Cijanidi | µg/l | 50,0 |  |
| 1,2-dikloroetan | µg/l | 3,0 |  |
| Epiklorhidrin | µg/l | 0,10 | 1 |
| Fluoridi | F mg/l | 1,5 |  |
| Kadmij | mg/l | 0,005 |  |
| Kloridi | mg/l | 250,0 | 9 |
| Koncentracija vodikovih iona | pH jedinica | 6,5-9,5 | 9 i 10 |
| Krom | mg/l | 0,05 |  |
| Mangan | µg/l | 50,0 |  |
| Miris |  | prihvatljivo za potrošača i bez atipičnih promjena |  |
| Mutnoća |  | prihvatljivo za potrošača i bez atipičnih promjena |  |
| Natrij | mg/l | 200,0 |  |
| Nikal | mg/l | 0,02 |  |
| Nitrati | mg/l | 50,0 | 3 |
| Nitriti | mg/l | 0,5 | 3 |
| Okus |  | prihvatljivo za potrošača i bez atipičnih promjena |  |
| Olovo | mg/l | 0,01 | 2 |
| oksidativnost (KMnO4) | mg/l | 5,0 | 11 |
| Policiklički aromatski ugljikovodici – eng. polycyclic aromatic hydrocarbons (PAH) | µg/l | 0,10 | suma koncentracija specificiranih spojeva  7 |
| Pesticidi pojed. / ukupni | µg/l | 0,1/0,5 | 4 i 5/4 i 6 |
| Selen | mg/l | 0,01 |  |
| Sulfati | mg/l | 250,0 | 9 |
| Suma tetrakloreten i trikloreten | µg/l | 10,0 | suma koncentracija specificiranih spojeva |
| Trihalometani (THM) – ukupni | µg/l | 100,0 | suma koncentracija specificiranih spojeva  8 |
| Ukupni organski ugljik – eng. total organic carbon (TOC) | mg/l | bez abnormalnih promjena |  |
| Vinil klorid | µg/l | 0,50 | 1 |
| Vodljivost | µS/cm /20 oC | 2500 | 9 |
| Željezo | µg/l | 200,0 |  |
| Živa | mg/l | 0,001 |  |

Napomena 1. – MDK – vrijednost odnosi se na rezidualnu koncentraciju monomera u vodi, izračunato prema specifikacijama za maksimalno oslobađanje iz odgovarajućeg polimera u kontaktu s vodom.

Napomena 2. – vrijednost za olovo mora ispuniti zahtjeve najkasnije do 2015. godine. Do tada granična vrijednost za olovo iznosi 25 µg/l.

Tijekom razdoblja potrebnog za ostvarivanje poštivanja granične vrijednosti mora se osigurati poduzimanje svih prikladnih mjera za smanjenje koncentracije olova u vodi.

Napomena 3. – MDK – vrijednost iznosi za [nitrat]/50 + [nitrit]/3 > ili = 1, gdje uglate zagrade označavaju koncentraciju u mg/l za nitrat (NO3-) i nitrit (NO2-).

Napomena 4. – pojam »Pesticidi« podrazumijeva: organske insekticide, organske herbicide, organske fungicide, organske nematocide, organske akaricide, organske algicide, organske rodenticide, organski pripravci koji sprečavaju nastajanje sluzi (silmicidi), srodne proizvode (između ostalog i regulatore rasta) te njihove relevantne metabolite, razgradne i reakcijske produkte. Ispituju se samo oni pesticidi za koje je vjerojatno da će biti prisutni u mjestu proizvodnje.

Napomena 5. – granična vrijednost pokazatelja vrijedi za svaki pojedini pesticid. Za aldrin, dieldrin, heptaklor i heptaklor epoksid granična vrijednost iznosi 0,030 µg/l.

Napomena 6. – »Pesticidi – ukupno« znači zbroj pojedinih pesticida kvantitativno određenih u postupku praćenja.

Napomena 7. – specificirani spojevi su: benzo(b)fluoranten, benzo(k)fluoranten, benzo(ghi)perilen, indeno(1,2,3-cd)piren.

Napomena 8. – specificirani spojevi su: kloroform, bromoform, dibromklormetan, bromdiklormetan

Napomena 9. – voda ne smije biti agresivna

Napomena 10. – za gaziranu stolnu vodu pH vrijednost može biti smanjena na 4,5

Napomena 11. – ovaj pokazatelj nije potrebno mjeriti ako je pokazatelj TOC analiziran

Tablica 3. RADIOAKTIVNOST

|  |  |  |  |
| --- | --- | --- | --- |
| Pokazatelj | Granična vrijednost pokazatelja | Mjerna jedinica | Napomena |
| Tricij | 100 | Bq/l | 1 |
| Ukupna primljena doza | 0,10 | mSv/godina | 1 |

Napomena 1. – Određivanje samo kod formiranja novog izvorišta

DODATAK 2.

ISPITIVANJE POKAZATELJA

1. Pokazatelji za koje su određene metode ispitivanja

Za određivanje količina pojedinih fizikalno-kemijskih i kemijskih pokazatelja potrebno je koristiti važeće norme HRN EN ISO. Ukoliko za određeni pokazatelj ne postoji navedena norma koriste se provjerene metode s dokazanom točnošću.

Za određivanje količina pojedinih mikrobioloških pokazatelja potrebno je koristiti sljedeće norme:

– za Escherichia coli (E. Coli) i koliformne bakterije normu HRN EN ISO 9308-1 ili COLILERT

– za Enterokoke normu HRN EN ISO7899-2

– za Broj kolonija 22°C normu HRN EN ISO 6222

– za Broj kolonija 37°C normu HRN EN ISO 6222

– za Salmonella HRN ISO 6340

– za Clostridium perfringens – Filtrirati kroz membranu kojoj slijedi anaerobna inkubacija membrane na m-CP agaru (Napomena 1) na 44+/-1°C tijekom 21+/-3 sata. Broje se mutno žute kolonije koje postaju ružičaste ili crvene kada ih se 20-30 sekundi izloži parama amonijevog hidroksida.

Napomena 1:

Sastav m-CP agara je:

Osnovna podloga

|  |  |
| --- | --- |
| Triptoza | 30 g |
| Ekstrakt kvasca | 20 g |
| Saharoza | 5 g |
| L-cistein hidroklorid | 1 g |
| MgSO4 x 7H2O | 0,1 g |
| Grimizni bromkrezol | 40 mg |
| Agar | 15 g |
| Voda | 1000 ml |

Otopiti sastojke osnovne podloge i podesiti pH na 7,6. Raspodijeliti podlogu u boce po 100 ml i autoklavirati na 121°C 15 minuta. Podlogu ohladiti na 50°C i u svaku bocu dodati:

|  |  |
| --- | --- |
| D-cycloserin | 0,04 g |
| Polimyxin-B sulfat | 0,0025 g |
| FeCl3 x 6H2O 4,5% otopina | 2 ml |

(filtriranjem sterilizirati 4,5 g FeCl3 u 100 ml vode, čuvati na 4°C)

|  |  |
| --- | --- |
| Fenolftalein difosfat 0,5% otopina | 20,0 ml |

(filtriranjem sterilizirana otopina 0,5 g fenolftalein difosfata u 100 ml vode, čuvati na 4°C)

|  |  |
| --- | --- |
| Indoxyl β-D glukozid | 0,006 g |

Ploče se mogu čuvati u frižideru do 30 dana.

Tablica 1. KARAKTERISTIKE IZVEDBE (\*)ANALITIČKE METODE ZA ANALIZU SASTOJAKA IZ TABLICE 2. DODATKA 1.

|  |  |  |  |  |  |
| --- | --- | --- | --- | --- | --- |
| Sastojci | Točnost vrijednosti pokazatelja u % (Napomena 1.) | Preciznost vrijednosti pokazatelja (Napomena 2.) | Granica detekcije u % vrijednosti pokazatelja  (Napomena 3.) | Uvjeti | Napomena |
| Akrilamid |  |  |  | 1 |  |
| Aluminij | 10 | 10 | 10 |  |  |
| Amonij | 10 | 10 | 10 |  |  |
| Antimon | 25 | 25 | 25 |  |  |
| Arsen | 10 | 10 | 10 |  |  |
| Bakar | 10 | 10 | 10 |  |  |
| Benzen | 25 | 25 | 25 |  |  |
| Benzo(a)piren | 25 | 25 | 25 |  |  |
| Bor | 10 | 10 | 10 |  |  |
| Bromat | 25 | 25 | 25 |  |  |
| Cijanidi | 10 | 10 | 10 |  | 4 |
| Elektrovodljivost | 10 | 10 | 10 |  |  |
| 1,2-dikloretan | 25 | 25 | 10 |  |  |
| Epiklorhidrin |  |  |  | 1 |  |
| Fluoridi | 10 | 10 | 10 |  |  |
| Kadmij | 10 | 10 | 10 |  |  |
| Kloridi | 10 | 10 | 10 |  |  |
| Krom | 10 | 10 | 10 |  |  |
| Mangan | 10 | 10 | 10 |  |  |
| Nikal | 10 | 10 | 10 |  |  |
| Nitrati | 10 | 10 | 10 |  |  |
| Nitriti | 10 | 10 | 10 |  |  |
| Olovo | 10 | 10 | 10 |  |  |
| Oksidacija | 25 | 25 | 10 |  | 5 |
| Pesticidi | 25 | 25 | 25 |  | 6 |
| Policiklički aromatski ugljikovodici | 25 | 25 | 25 |  | 7 |
| Selen | 10 | 10 | 10 |  |  |
| Natrij | 10 | 10 | 10 |  |  |
| Sulfat | 10 | 10 | 10 |  |  |
| Tetrakloreten | 25 | 25 | 10 |  | 8 |
| Trikloreten | 25 | 25 | 10 |  | 8 |
| Ukupni trihalometani | 25 | 25 | 10 |  | 7 |
| Vinil klorid |  |  |  | 1 |  |
| Željezo | 10 | 10 | 10 |  |  |
| Živa | 20 | 10 | 20 |  |  |

(\*) Analitičke metode korištene za mjerenja koncentracije sastojaka navedenih u Tablici 2. Dodatka 1. moraju omogućiti mjerenje najmanjih koncentracija navedenih pokazatelja s odgovarajućom točnošću, preciznošću i granicom detekcije. Bez obzira na osjetljivost primijenjene metode, rezultat se prikazuje sa najmanje onoliko decimalnih mjesta na koliko je izražena maksimalna dopuštena vrijednost koncentracije propisane u Tablici 2. Dodatka 1.

Uvjet 1. – Kontrolirati u skladu sa specifikacijom proizvoda

Napomena 1. – točnost je sustavna pogreška i predstavlja razliku između srednje vrijednosti većeg broja ponovljenih mjerenja i prave vrijednosti.

Napomena 2. – preciznost je slučajna pogreška i uglavnom se izražava kao standardna devijacija (unutar serije mjerenja i između njih) rasipanja rezultata oko srednje vrijednosti. Prihvatljiva preciznost je dvostruka vrijednost standardne devijacije.

Napomena 3. – granica detekcije je:

– trostruka vrijednost standardne devijacije prirodnog uzorka koji sadrži nisku koncentraciju tog pokazatelja ili

– peterostruka vrijednost standardne devijacije slijepe probe

Napomena 4. – metodom se mora odrediti ukupni cijanid u svim oblicima.

Napomena 5. – oksidacija se izvodi: 10 minuta pri 100°C u kiselim uvjetima, uz uporabu permanganata.

Napomena 6. – vrijednosti iz tablice vrijede za svaki pojedini pesticid. Ako se granica detekcije u ovom trenutku ne može dostići, treba svim sredstvima nastojati da se predložene granice dostignu.

Napomena 7. – značajke provedbe ispitivanja vrijede za pojedine spojeve od 25 % vrijednosti navedene u Dodatku 1.

Napomena 8. – značajke provedbe ispitivanja vrijede za pojedine spojeve od 50 % vrijednosti navedene u Dodatku 1.

pH – vrijednost mora biti određivana ispitnim metodama sa odgovarajućim područjem mjerenja, točnošću 0,2 pH jedinice i preciznošću 0,2 pH jedinice.

DODATAK 3.

Tablica 1. MAKSIMALNE DOPUŠTENE KONCENTRACIJE OSTATAKA NAKON OBRADE STOLNE VODE ZRAKOM OBOGAĆENIM OZONOM

|  |  |
| --- | --- |
| Ostatak nakon obrade | MDK (μg/l) |
| Otopljeni ozon | 50 |
| Bromati | 3 |
| Bromoformi | 1 |

Pravilnik, NN 92/2009-2322